Foto's: Polisie se flink optrede fnuik drie se planne | Maroela Media
Drie rowers is Woensdagoggend op heterdaad betrap terwyl hulle besig was om 'n huis in Crosby, Johannesburg, te beroof.
Lt.kol. Lungelo Dlamini, polisiewoordvoerder, het gesê die polisie was net ná 06:00 besig met parade toe hulle 'n noodoproep ontvang het. Hulle het dadelik na die toneel gejaag en kon van buite beweging in die huis sien.
"Polisiebeamptes het deur die motorhuisdeur gebreek om toegang tot die huis te verkry. Daar het hulle drie verdagtes op heterdaad betrap terwyl hulle besig was om die huis om te keer. Die eienaar van die huis het vasgebind op die vloer gelê," het hy gesê. Die polisie het op drie vuurwapens en die verdagtes se wegkommotor beslag gelê.
Volgens Dlamini was die man alleen in die huis en het gesê hy is deur die drie mans oorval toe hy sy motorhuis oopgemaak het. Die mans het hom terug in die huis gedruk en vasgemaak. Dlamini kon nie bevestig wie die noodoproep na die polisie gemaak het nie.
Die polisie was Woensdagoggend steeds besig om die toneel vir leidrade te fynkam. 'n Saak van huisbraak word ondersoek.
foto's Gauteng Johannesburg
Knap gedaan vir die saps,en die persoon wat die oproep gemaak het.hou so aan dankie.
Mooi So! So gaan ons hulle bende vir bende vastrap en toesluit. Die wat nooit iets goeds te sê het van SAPS nie. kom lewer ook hier negatiewe kommentaar. Jul stilte is oordonderend.
Hoop van harte hulle gaan toegesluit bly en nie weer n "boete" betaal en weer vry wees nie. Dit goed om te sien daar nog Polisie wat hulle werk ernstig op neem.